- Og pludselig kommer jeg i tanke om, at jeg lejede min lejlighed ud på Airbnb i august, og at jeg var bekymret for den lejer, som Hostminded havde godkendt i august, siger Mark Falgren.

Hostminded er et firma, man kan betale for at stå for alt det praktiske, når man udlejer sin lejlighed på Airbnb. Fra rengøring og nøgleudlevering til et baggrundstjek på personen, der skal leje lejligheden. Og Hostminded siger god for lejeren, der kalder sig Mohamed og er fra Aarhus. Han har ikke noget profilbillede, men mange gode anmeldelser. Blandt andet fra Mark Falgren.

For efter at Mark havde udlejet lejligheden, giver han manden fem stjerner, som man gør, når man har haft en god oplevelse med en lejer eller en lejlighed på Airbnb. Det er der mange andre, der har givet ham.

Men da Mark tjekker hans profil i november, har han nu fået kritik. En anden udlejer skriver endda:

- Mohamed er efterlyst af politiet. Alle låse er skiftet, og vores hus er under overvågning.

Airbnb og dyrt modetøj

Mark Falgren ser på kontoudtogene for "sit" kreditkort, Eurocard.

Det første, Mohamed - der desuden havde to venner med i lejligheden - betaler for, er en anden Airbnb-lejlighed. Den koster 9.464 kroner. Det kan man få en god uge for i København i en pæn lejlighed. Den næste post er til Stay Bryggen, som også udlejer lejligheder.

Det gør ham kun endnu mere sikker på, at det er hans Airbnb-lejer, der har oprettet kortene.

Er det her noget, han lever af at gøre?

Hvis han gør, er han sandsynligvis en meget velklædt kriminel. Han har nemlig på en dag brugt 32.450 kroner på tøj hos den luksuriøse modebutik Birger Christensen og 12.615 i stormagasinet Illum.

- Det har været gratis penge, som bare skulle fyres af. Og så ryger regningen tilbage på mig, siger Mark Falgren.

Mohamed har spist på Restaurant Price og hævet store kontante beløb. Men også købt for 22 kroner i lavprisbutikken Normal og for 149,50 i Netto.

På 12 dage brænder han 96.549 kroner af til en rente på 9,67 procent.

- Jeg er i Portugal og i Schweiz på nogle af de dage, hvor der er transaktioner, så det burde egentlig været nemt at se, at det ikke er mig.

Hvad er der sket?

Mark Falgren har følgende teori om, hvad der er sket:

Mohamed har lejet hans lejlighed og har hurtigt fundet dokumenter med hans cpr-nummer på.